|  |  |
| --- | --- |
|  |  |
| KORRALDUS | 06.03.2025 nr 13-5/25-22 |

Loa andmine Müüri kinnistul õhuliini ümbertõstmiseks

Draftit OÜ esitas 27.02.2025 e-kirjaga (registreeritud 03.03.2025 numbriga 13-3/25-367) Eesti Geoloogiateenistusele kooskõlastamiseks projekti nr TC0630 „15 kV õhuliini ümbertõstmine Müüri kinnistul“ Viljandi maakonna Mulgi valla Muri küla Müüri kinnisasjal (tunnus 60001:001:0207). Projekti eesmärk on nihutada Müüri kinnistul asuv 15 kV õhuliin uuele trassile. Draftit OÜ on koostanud projekti Liivram OÜ tellimusel.

Maapõueseaduse (edaspidi MaaPS) § 15 lõike 1 punkt 1 kohaselt on maapõue seisundit ja kasutamist mõjutavaks tegevuseks vajalik Kliimaministeeriumi või kliimaministri volitusel riigiasutuse, kelle ülesanne on tagada riigi geoloogiaalane pädevus, luba. Luba tuleb taotleda muu hulgas kui maardlal soovitakse teha maapõue seisundit ja kasutamist mõjutavat tegevust, milleks on vajalik esitada ehitusteatis või saada ehitusluba, muu luba või muu haldusakt.

Kliimaministri 14.12.2024 käskkirjaga nr 1-2/24/507 „Volitus Eesti Geoloogiateenistusele maapõue seisundit ja kasutamist mõjutavaks tegevuseks loa andmiseks ja planeeringute kooskõlastamiseks“ on Eesti Geoloogiateenistusele antud volitus anda lube MaaPS §-des 14 ja 15 nimetatud maapõue seisundit ja kasutamist mõjutavaks tegevuseks.

MaaPS § 14 lõike 2 alusel võib lubada maapõue seisundit ja kasutamist mõjutavat tegevust üksnes juhul, kui kavandatav tegevus:

 1) ei halvenda maavara kaevandamisväärsena säilimise või maavarale juurdepääsu olemasolevat olukorda;

 2) halvendab maavarale juurdepääsu olemasolevat olukorda, kuid tegevus ei ole püsiva iseloomuga või

 3) halvendab maavara kaevandamisväärsena säilimise või maavarale juurdepääsu olemasolevat olukorda, kuid tegemist on ülekaaluka avaliku huviga ehitisega, sealhulgas tehnovõrgu, rajatise või ehitusseadustiku tähenduses riigikaitselise ehitise ehitamisega, mille jaoks ei ole mõistlikku alternatiivset asukohta, või tegemist on elektrituruseaduse tähenduses taastuvat energiaallikat kasutava elektrienergia tootmisseadme ja seonduva taristu ehitamisega.

Müüri katastriüksus (tunnus 60001:001:0207) kattub täielikult Muri kruusamaardla (registrikaart nr 948) ehituskruusa aktiivse tarbevaru plokiga 1. Sama ala on hõlmatud kehtiva Muri kruusakarjääri kaevandamisloaga (L.MK/329442; omanik Liivram OÜ).

Lähtuvalt eelnevast ei ole Eesti Geoloogiateenistusel alust arvata, et maardlaga kattuvale alale projekti rakendamine halvendaks maavara kaevandamisväärsena säilimise või maavarale juurdepääsu osas olemasolevat olukorda.

MaaPS § 15 lõike 1 punkt 1 ning § 14 lõike 2, kliimaministri 14.12.2024 käskkirja nr 1-2/24/507 „Volitus Eesti Geoloogiateenistusele maapõue seisundit ja kasutamist mõjutavaks tegevuseks loa andmiseks ja planeeringute kooskõlastamiseks“ ning majandus- ja taristuministri 10.03.2022 käskkirja nr 46 „Eesti Geoloogiateenistuse põhimäärus“ § 9 ja § 11 lg 7 alusel:

1. Otsustan lubada Viljandi maakonnas Mulgi vallas Muri külas asuval Müüri katastriüksusel (tunnus 60001:001:0207) tõsta ümber õhuliin vastavalt projekti TC0630 lahendusele.
2. Korraldus teha teatavaks Draftit OÜ-le ja Liivram OÜ-le.

Korralduse peale on võimalik esitada vaie Eesti Geoloogiateenistusele haldusmenetluse seaduses sätestatud tähtajal, tingimustel ja korras või kaebus halduskohtusse halduskohtumenetluse seadustikus sätestatud tähtajal, tingimustel ja korras.

Lugupidamisega

(allkirjastatud digitaalselt)

Jaak Jürgenson

asedirektor direktori ülesannetes

Mihkel Annusver

Maavarade registri osakonna spetsialist

5331 7112 Mihkel.Annusver@egt.ee